b"\n_START_ARTICLE_\nAlbany (elv)\n_START_PARAGRAPH_\nAlbany River er en elv nord i provinsen Ontario i Canada. Den er den st\xc3\xb8rste elven i provinsen, med en samlet vassdragslengde p\xc3\xa5 980 km og et nedb\xc3\xb8rsfelt p\xc3\xa5 135\xc2\xa0200 km\xc2\xb2. St\xc3\xb8rste sideelver er Ogoki (480 km) og K\xc3\xa9nogami (320 km). Elva renner nordover og munner ut i Hudsonbukta, n\xc3\xa6rmere bestemt i Jamesbukta. Deler av vassdraget har blitt ledet s\xc3\xb8rover til Lake Superior gjennom kraftregulering._NEWLINE_Elven er oppkalt etter James, hertug av York og Albany, den senere kong James II av England. Ved elven hadde Hudson's Bay Company handelsstasjonen Fort Albany i pelshandlerperioden._NEWLINE_Ogoki har sitt utspring vest for den store Nipigonsj\xc3\xb8en, i Thunder Bay-distriktet. I 1943 regulerte Ontarios kraftmyndigheter elven Ogoki, og ledet store deler av vannf\xc3\xb8ringen s\xc3\xb8rover og ut i Nipigonsj\xc3\xb8en som igjen munner ut i Lake Superior. Dette skulle \xc3\xb8ke vannf\xc3\xb8ringen for kraftproduksjon i Niagarafallene. Ogoki-reservoaret som er oppdemmet ved Waboose Rapids er 150 km\xc2\xb2 stort. Ogoki er vernet ved Wabakimi Provincial Park og brukes her til rekreasjon._NEWLINE_Elven K\xc3\xa9nogami har ogs\xc3\xa5 utspring i Thunder Bay-distriktet, fra innsj\xc3\xb8en Long Lake. I 1948 regulerte Ontarios kraftmyndigheter K\xc3\xa9nogami gjennom bygging av Kenogami Lake-demningen, og ledet store deler av vannf\xc3\xb8ringen s\xc3\xb8rover og ut i Aguasabon River som igjen renner ut i Lake Superior. Et nedb\xc3\xb8rfelt p\xc3\xa5 nesten 4\xc2\xa0400 km\xc2\xb2 ble p\xc3\xa5 denne m\xc3\xa5ten overf\xc3\xb8rt til St. Lawrence-bassenget i s\xc3\xb8r."